‘वसुंधरा के इशारों पर जालोर सांसद ने संसद में उठाया रिफाइनरी मुद्दा’
बाड़मेर |जालोर-सिरोही सांसद देवजी पटेल ने जालाेर में रिफाइनरी लगाने का मुद्दा सीएम वसुंधराराजे के इशारे पर उठाया था। दो साल से अटके रिफाइनरी प्रोजेक्ट में नया विवाद खड़ा करने का प्रयास किया जा रहा है। सरकार की काम करने की मंशा नहीं है, इस वजह से मेट्रो, रिफाइनरी सरीखे बड़े प्रोजेक्ट रोक दिए है। रिफाइनरी पचपदरा में ही लगेगी, इसको लेकर कांग्रेस ने मारवाड़ में आंदोलन का श्रीगणेश कर दिया है। यह बात पूर्व मुख्यमंत्री अशोक गहलोत ने पत्रकारों से मुखाबित होते हुए कही। गहलोत ने कहा कि रिफाइनरी का एग्रीमेंट हो गया था, अब वसुंधरा सरकार नए सिरे से एग्रीमेंट की बात कह रही है। सरकार की 26 फीसदी हिस्सेदारी को लेकर तकलीफ है तो बढ़ा सकती है। इसमें हमें कोई आपत्ति नहीं है। एग्रीमेंट में शर्त रखी थी कि तेल के दाम घटने पर कर्ज की राशि कम कर दी जाएगी। इसमें घाटे का सवाल ही नहीं उठता है। अगर दो साल पहले पचपदरा में रिफाइनरी का काम शुरू होता तो लाखों लोगों को प्रत्यक्ष अप्रत्यक्ष रूप से लाभ मिलता। एक सवाल के जवाब में गहलोत ने कहा कि 29 जनवरी को रिफाइनरी का फैसला होने की संभावना है। इसके बाद भी विवाद खत्म नहीं होता है तो आंदोलन और तेज किया जाएगा। स्थानीय सांसद कर्नल सोनाराम चौधरी की ओर से रिफाइनरी मुद्दे की पैरवी नहीं करने के सवाल पर गहलोत ने कहा कि हो सकता है कि महिला मुख्यमंत्री होने के कारण वे बोल नहीं पा रहे हैं।
hin_Deva hin_Deva